**ΣΤΟ ΣΠΙΤΙ ΤΟΥ ΚΡΕΜΑΣΜΕΝΟΥ, ΔΕΝ ΜΙΛΑΝΕ ΓΙΑ ΣΧΟΙΝΙ**

Ο κ. δήμαρχος, επειδή «πιάστηκε στα πράσα» να υπερασπίζεται με τα «συγκροτημένα του επιχειρήματα» ένα μοντέλο πόλης στα μέτρα της «προηγμένης εμπορικής αγοράς» και των «των μεγάλων εμπορικών κέντρων», επειδή προφανώς το Mall και το Golden Hall δεν του αρκούν, υιοθετεί τη γνωστή του τακτική της σοφιστείας:

«Το μπουζούκι είναι όργανο, Ο αστυνόμος είναι όργανο (της τάξης), άρα ο αστυνόμος είναι μπουζούκι!!!».

Κατ’ αναλογίαν:

«Ο Τζανίκος είχε στο πρόγραμμά του την υπογειοποίηση της Κηφισίας, η Διακολιού προτείνει μακροπρόθεσμα την υπογειοποίηση του ηλεκτρικού σταθμού, άρα η Διακολιού ταυτίζεται (ή έστω επηρεάζεται) από τον Τζανίκο!»

Προφανώς η χρήση της λέξης «υπογειοποίηση» για τον κ. δήμαρχο αποτελεί αδιάσειστη (sic!) απόδειξη των ισχυρισμών του…

Επί της ουσίας όμως, **ολόκληρο το έργο του πάρκινγκ της Πλατείας Ευτέρπης ήταν έμπνευση της Διοίκησης Τζανίκου, την οποία υιοθέτησε και υλοποιεί ο κ. Πατούλης!**

Στο σπίτι του κρεμασμένου, λοιπόν, ας μη μιλάμε για σχοινί…

Κατά τα λοιπά, επιμένω να μην ακολουθώ τον κ. δήμαρχο στην προσπάθειά του για προσωποποίηση πολιτικών αντιπαραθέσεων. Ένα όμως, οφείλω να του πω:

Η τεχνοκρατική αντίληψη, κ. δήμαρχε, υπάρχει για να υπηρετεί τον άνθρωπο. Οι αιρετοί έχουν χρέος να διαμορφώνουν το όραμα και οι τεχνοκράτες να βρίσκουν τρόπους υλοποίησής του.

Μην με κατηγορείτε, λοιπόν, που έχω όραμα. Ας ανησυχήσουμε όλοι, επειδή εσείς δεν έχετε.

Μαίρη Διακολιού

Ανεξάρτητη Δημοτική Σύμβουλος